open-index/open-wikipedia-markdown huggingface dataset:
Stadion Park mladeži

**Stadion Park mladeži** je drugi po veličini stadion u gradu Splitu.

Izgrađen je 1950-ih (gradnja je započela još 1949.) za potrebe RNK Split, koji je na svoje novo igralište (tada na dalekoj periferiji) prešao 1955.. Nikada u potpunosti nije dovršen. Modernije klupske prostorije napravljene su (ali opet nedovršene) uoči 8. mediteranskih igara 1979. koje su se održavale u Splitu. 

Kapacitet stadiona je 4075 sjedećih mjesta. Nalazi se u gradskom predjelu Brodarica. Oko nogometnog terena postavljena je tartan staza pa se stadionom koristi i atletski klub ASK.

Kada je Hajdukov Stari plac djelomično rušen, reflektori  koji su do tada osvjetljivali Hajdukove utakmice − premješteni su na "Splitovo", pa se nogometne, atletske i druge priredbe mogu održavati i noću.

Osim glavnog terena, postoji i pomoćni teren kojim se koriste i drugi klubovi, npr. nogometni klub Galeb, te još i niz malih igrališta (svi sa umjetnom travom). Pomoćni teren ima i svoje tribine koje je 2006. godine postavilo Brodogradilište Split.

Samo ime stadiona je novije jer su se jedno vrijeme stadion i pošumljen pojas oko njega zvali Park skojevaca. Inače, taj dio grada malo starijim Splićanima poznat je kao Turska kula, kako se prvotno i sam stadion popularno zvao.

Stanje stadiona - nedovršenost, derutnost, te želja da se stanje popravi - kao i želja za ostvarenjem što boljeg plasmana NK Split blizu su ostvarenja. Zalaganjem odgovornih struktura klubova (Split i ASK), Grada i Županije  planovi o osuvremenjivanju sportskih objekata blizu su realizacije. Planira se izgradnja novog stadiona sa 15000 mjesta, atletske dvorane i niza drugih sportskih sadržaja.

## Izvori
Stari plac

**Stari plac** ili **Staro Hajdukovo** je pučki naziv za nekadašnje igralište nogometnog kluba Hajduk u Splitu. Prvotno se, prije osnivanja Hajduka, taj komad zemlje zvao *Krajeva njiva* (od *kraj*, splitski naziv za kralj), koje je služilo kao vježbalište austrougarske vojske. 

Na Starom placu odigrano je 3.149 utakmica, od kojih su *Bili* dobili 1.982, izgubili 689 i 478 odigrali neodlučeno. *Bili* su na njemu zadali svojim protivnicima 9.542 golova, a primili 3.811

## Početci
Prva utakmica koja se odigrala na Starom placu, a istovremeno i prva Hajdukova utakmica uopće, bila je ona protiv splitskog autonomaškog kluba Calcio Spalato. Hrvatski orijentirani Hajduk pobijedio je rezultatom 9:0. Kao strijelac prvog gola u povijesti igrališta, i to lijevim koljenom, zapamćen je nogometaš Šime Raunig, što po njegovim riječima nije točno, nego da ga je dao donjim dijelom noge. Prvobitna orjentacija igrališta bila je istok-zapad. Tek nakon Prvog svjetskog rata, ponovnim obnavljanjem sportskih aktivnosti, igralište je postavljeno u smijeru sjever-jug.

## Slavne utakmice i igrači
Od tada je odigrano puno slavih utakmica koje su proslavile nogometni klub Hajduk i grad Split (npr. 1950. protiv Crvene zvezde pobjedom 2:1 četiri minute prije kraja utakmice i osvajanjem prvog poslijeratnog prvenstva). Veliki broj poznatih igrača prodefilirao je Starim Hajdukovim - Luka Kaliterna, Šime Poduje, Veljko Poduje, Frane Matošić, Nikola Gazdić, Bernard Vukas, Dražen Mužinić, Ivica Šurjak samo su neka od imena.

## Selidba Hajduka i novi klub
Hajduk se svojim igralištem koristio od 1911. do 1979. godine. 
Puno puta je dograđivan, postavljene su montažne tribine i reflektori, ali se stalno isticala potreba izgradnje novog stadiona. Za potrebe 8. mediteranskih igara 1979. izgrađen je novi suvremeni stadion u Poljudu, a staro Hajdukovo igralište prepušteno je Ragbi klubu Nada i Baseball klubu Nada SSM - Split.  Dugi niz godina vode se sudski sporovi između Hajduka, Nade i Grada Splita za vlasništvo nad zemljištem na kojem se nalazi Plac.

## Izvori
Zenta

**Zenta**, uvala na južnom dijelu Splitskog polutoka, smještena na području gradskog kotara Bačvice. Na Zenti se nalazi bazen POŠK-a. Godine 1934. osnovano je Pomorsko sportsko ribarsko društvo Zenta koje je izgradilo lučicu za pristanak brodova.
Podrumi Dioklecijanove palače

**Podrumima Dioklecijanove palače** naziva se natkriveni i dijelom podzemni prostor u najjužnijem dijelu Starog grada (dio nekadašnje Dioklecijanove palače) u Splitu. Riječ je o nadsvođenim, većim ili manjim dvoranskim prostorima i hodnicima između njih. Njihova površina velika je kao osmina čitave nekadašnje Palače.

Oblikovani su pri gradnji Palače na položaju s padom prema morskoj obali, u svrhu izravnavanja razine južnog, rezidencijalnog dijela, s ostalim dijelovima Palače. Njihovi prostori imaju raznovrsne oblike: bazilikalni, centralni, centralno - križni, pravokutni itd. Zidovi su im služili za temelje carskim stambenim zgradama iznad njih pa su se oblici njihovih prostora vjerojatno podudarali s oblikom tih građevina koje su nestale oblikovanjem kuća i ulica Splita u srednjem vijeku. Vjerojatno su korišteni i za skladišni, možda i tamnički prostor.

Kroz njihovu sredinu, kao dio glavnog kardina *(Cardo maximus)* Dioklecijanove palače, poprijeko prolazi hodnik koji od ''Pločate Sv. Dujma'' ("Peristil")
vodi do izlaza na ''Rivu'', *porta aenea* (Mjedena vrata), lučka vrata nekadašnje Palače, i koji ih dijeli na istočni i zapadni dio. Duž njihove južne strane, uza zidine Palače, pruža se široki kodnik iz kojeg se pristupa u pojedine prostore Podruma.

Vremenom su bili gotovo sasvim zasuti, ali svijest o njihovom postojanju u Splitu je trajno postojala (stari splitski naziv za njih je "**Grote**") i, sa strahopoštovanjem i pobožnošću, smatralo ih se tamnicama u kojima je car Dioklecijan mučio kršćane. 
No, neki poduzetniji Splićani koji su imali kuće iznad njih ponekad su probijali njihove svodove i preuređivali ih u vlastite skladišno - podrumske prostore.

Njihovo iskopavanje započeto je u 19. stoljeću, a najveći zamah je imalo u 50-tim godinama 20. st. i do danas su većinom otkriveni. Zapadni dio Podruma očuvan je u cijelosti te je skoro sasvim pristupačan razgledavanju. 
Njihov se istočni dio tijekom srednjeg vijeka dijelom urušio, no i on je većinom danas otkriven i pristupačan javnosti, iako su zbog navedenog bezrazložno uništeni mnogo vrjedniji, srednjovjekovni i kasniji građevni sklopovi i ulice grada, zajedno sa starim samostanom i crkvom Sv. Klare, koji su se nalazili na mjestu urušenja i u njegovoj blizini.

Ono što bi se možda trebalo smatrati pravom vrijednošću Podruma i po čemu je Split jedinstven u svijetu, jest činjenica kako se iznad njihovih dojmljivih, monumentalnih prostora, već gotovo tisuću i pol godina nalazi živo tkivo grada, ulice i kuće Splita.

Podrumi se danas koriste kao atraktivni sajmeni i izložbeni prostor.

## Poveznice
* Dioklecijanova palača

## Vanjske veze
* HULU, Podrumi Dioklecijanove palače
Spaladium Arena

**Spaladium Arena** je višenamjenska sportska dvorana u Splitu. Izgrađena je za potrebe Svjetskog prvenstva u rukometu 2009. Smještena je između vojne luke Lora te Brodogradilišta Split. 

Spaladium Arena ima bruto površinu od 28.500 m². Dvorana ima kapaciteta do 10,941 sjedeće mjesto, a imat će mogućnost djelomičnog pregrađivanja kako bi se mogli odvijati i manji događaji. Uz veliku dvoranu postoji još i manja dvorana površine 4100 m², kapaciteta 150 sjedećih mjesta. Namijenjena je za niz sportova odnosno za pripreme, treninge i sl. Dimenzije igrališta su: 40 x 20 m. 

Inicijalno je u javnost puštena lažna informacija da dvorana ima 12 tisuća sjedećih mjesta, što se kasnije pokazalo neistinito jer je stvaran broj instaliranih sjedalica na betonskim tribinama, ložama i teleskopskim tribinama 10,941.

Spaladium Arena sastavni je dio Spaladium Centra koji će osim sportskog, sadržavati ugostiteljske, zabavne i poslovne sadržaje. Kompleks se gradi po autorskom arhitektonskom rješenju studija 3LHD iz Zagreba. Projekt izgradnje Spaladium Centra izrađen je po modelu javno-privatnog partnerstva.

## Vanjske veze
* Spaladium Arena  
;Ostali projekti
Igralište Špinut

**Igralište (stadion) Špinut** nalazi se u istoimenom predjelu Špinut u zapadnom dijelu Splita. Na njemu djeluje nogometni klub Dalmatinac.

## Glavni teren
Ovaj je stadion bez tartan staze, nema ni reflektore sa rasvjetom na glavnom terenu, a ni svoje tribine. Mnogobrojni zainteresirani promatrači, koji prate natjecanja i treninge - gledaju zbivanja na terenu preko ograde igrališta, ili sa terase ugostiteljskog objekta **NK Dalmatinac**. Ugostiteljski objekt - restoran i kafić, smješteni su na gornjem katu, dok se u prizemlju nalaze klupske prostorije i svlačionice. 

## Pomoćni tereni
Pored glavnog - travnatog igrališta - nalazi se više malih - pomoćnih igrališta sa umjetnom travom. Ta su igrališta osvijetljena, pa se treninzi i utakmice malog nogometa, mogu održavati i noću.
Nadbiskupska palača u Splitu

**Nadbiskupska palača u Splitu** je neorenesansna palača, sjedište splitsko-makarskog nadbiskupa.

## Historija
Prvotna rezidencija splitskog nadbiskupa nalazila se unutar Dioklecijanove palače, no izgorila je 1924. godine.

Smještaj za novo sjedište splitskih crkvenih dostojanstvenika nađeno je izvan palače, na istočnom rubu gradskog središta. Zgrada Nadbiskupije građena je u vrijeme biskupa Filipa Frane Nakića (1889.-1910.) u periodu 1901.-1904. godine. Za vrijeme savezničkog bombardiranja Splita 4. siječnja 1944. zgrada je znatno oštećena. Poslije Drugog svjetskog rata, zgradu su 1948. godine nacionalizirale komunističke vlasti nove Jugoslavije, a Crkvi ju je vratila Republika Hrvatska godina 1998., kada je i počela njena obnova.

## Zanimljivosti
* U toj palači prigodom svog posjeta Splitu i Solinu, godine 1998., boravio je papa Ivan Pavao II.

## Izvori

## Vanjske veze

* Split: Započela obnova Biskupove palače
Športski centar Gripe

**Športski centar Gripe**, skraćeno **ŠC Gripe** športski je kompleks u Splitu. Sastoji se od velike i male dvorane. Velika dvorana kapaciteta je oko 6.000 gledatelja. Mala dvorana može primiti 3.500 gledatelja. Koristi se za razne športove i koncerte. 

Kompleks je izgrađen za odigravanje Mediteranskih igara, u drugoj polovici sedamdesetih. Arhitekt je Živorad Janković

22. studenog 2007. u sklopu centra, s istočne strane otvorena je Kuća slave splitskog športa.

## Izvori
Splitska banka

**Splitska banka d.d.** je hrvatska tvrtka koja se bavi bankarstvom i koja je u 100-postotnom vlasništvu francuske banke Société Générale Group.

## Historija
*Splitska banka* osnovana je 1965. godine sa sjedištem u gradu Splitu. Privatizirana je i kupljena od strane *[[UniCredito|UniCredita]]* u travnju 2000. godine. Godine 2002. *Bank Austria Creditanstalt AG* je na temelju ugovora o kupnji Splitske banke pokrenula je proces
spajanja svoje podružnice u Hrvatskoj, *HVB Croatia*, orijentirane na poduzetnike i veće privatne klijente i Splitske banke, s težištem na "retail" poslovanju. Nova banka, pod imenom **HVB Splitska banka**, usluživala je zajedničke klijente jedinstvenim povećanim katalogom proizvoda.

HVB Splitska banka je 2004. godine vrlo značajno proširila svoju mrežu poslovnica (ukupno 31 podružnica) potpisivanjem ugovora s Financijskom agencijom. Mreža HVB Splitske banke obilježena je snažnom penetracijom na području Dalmacije.

Dana 20. travnja 2006. potpisan je ugovor o prodaji HVB Splitske banke francuskoj Société Générale Group čime je banka promijenila naziv u **Société Générale - Splitska banka d.d.**

## Povezano
* Popis banaka u Hrvatskoj
*

## Izvori

## Vanjske veze
* Službene stranice  
* Rješenje HVB Splitska banka - Société Générale - pdf
Crkva sv. Martina u Splitu

**Crkvica svetog Martina u Splitu** je mala crkva smještena uz sjeverno pročelje Dioklecijanove palače, na mjestu stražarskih prostora, poviše Zlatnih vrata (*Porta aurea*). U taj prostor uklopljena je već u 5.-6. stoljeću, a posvećena je svetom Martinu, zaštitniku vojnika, krojača i suknara, što se povezuje s dokumentiranim postojanjem carske radionice za izradu sukna i tkanina (*gynaeceum*) koja je postojala upravo u tom dijelu Palače.

Na ulazu u crkvicu nalazi se natpis koji spominje svećenika *Dominika*, dok se na oltarnoj pregradi, jedinoj sačuvanoj *in situ* u Dalmaciji, nalazi natpis s posvetom crkve Bogorodici, Svetom Grguru papi i blaženom Martinu.

Predromaničkoj fazi, vjerojatno 9. stoljeća, pripada bačvasti svod, oltar u apsidi s uklesanim križem starokršćanskih oznaka i male tranzene, postavljene po sredini velikih zazidanih antičkih otvora na južnom zidu. Kasnijoj predromaničkoj fazi 11. stoljeća pripada oltarna pregrada te zvonik, koji je kasnije porušen.

Crkvica je u vlasništvu sestara dominikanki koje uz nju imaju samostan.

## Napomene

## Literatura

* *Marasović, Tomislav, Split u starohrvatsko doba, Muzej hrvatskih arheoloških spomenika - Split, Split, 1996.*
Udruga Most

**Udruga Most** je nevladina udruga sa sjedištem u Splitu, s lokalnim, regionalnim i nacionalnim djelovanjem koja na vrijednostima volonterskog rada, humanosti, solidarnosti, poštivanju različitosti i ljudskih prava pruža konkretnu pomoć potrebitima i podiže kvalitetu života djece, mladih i građana drugih dobnih kategorija.

## Program udruge
* Program za mlade u riziku
* Volonterski rad i aktivizam mladih
* Program skrbi i brige za beskućnice/ke
 
### Program za mlade u riziku
Posebni odgojni postupak ili POP-program afirmira vršnjačku pomoću radu s mladima s poremećajem u ponašanju. 
Stručnjaci iz područja humanističkih znanosti i mladi pomagači - volonteri organiziraju psihosocijalnu potporu mladima iz rizičnih grupa koji su u dobi od 13-18 godina. 
Educirani pomagači u dobi od 17-29 godina organiziraju pomoć u savladavanju školskog gradiva i različite aktivnosti slobodnog vremena, a stručnjaci savjetodavni rad sa mladima i njihovim roditeljima.

### Volonterski rad i aktivizam mladih
U okviru ovog programa Most sustavno potiče mlade na volonterski rad prezentacijom programskih aktivnosti u splitskim srednjim školama, organizacijom edukacija u okviru radionica, širenjem priče o dobrovoljnom radu mladih usmenim putem, na tribinama, putem medija i organizacijom velikih humanitarnih akcija za dobrobit građana i grada Splita.

Udruga broji preko 100 aktivnih volontera od čega je dio njih od samog početka rada Udruge, a godišnje se toj brojci pridruži najmanje 20 novih mladih ljudi.

### Program skrbi i brige za beskućnike
Uz pomoć Grada Splita i Upravnog odjela za socijalnu skrb i zdravstvenu zaštitu, djelatnici i volonteri udruge Most osmislili su program skrbi i brige o beskućnicima te u potpunosti preuredili i organizirali dva gradska prostora za boravak socijalno ugroženih sugrađana, beskućnika i skitnica.

Prihvatilište za beskućnike započelo je sa radom 1. listopada 2000. godine.

U studenom 2003. godine otvorena je i stambena zajednica za žene beskućnice što je bio jedinstven oblik rada s beskućnicama u Republici Hrvatskoj. Od 1. travnja 2011. u stambenoj zajednici je smješten dio beskućnika, a dvadesetak beskućnica i beskućnika smješteno je u Prihvatilištu su beskućnice/ke.

## Nagrade i priznanja
* 2001. Udruga godine na 4. Danima volonterskog rada
* 2001. Priznanje Vlade RH za poticanje i razvoj volonterstva u RH
* 2003. Povjerenstvo Vlade RH za prevenciju poremećaja u ponašanju izabralo je POP program kao potencijalni model program 
* 2006. Udruga godine na 9. Danima volonterskog rada
* 2006. Nagrada Splitsko-dalmatinske županije za značajan doprinos u resocijalizaciji društveno ugroženih skupina 
* 2009. Udruga godine na 12. danima Volonterskog rada
* 2010. Zaklada „Kap za slap“ dodijelila je udruzi Most Oskar humanosti za projekt „A DI SI TI ?!“

## Vanjske veze
* službene stranice 
* službene Facebook stranice
Benediktinski samostan sv. Arnira u Splitu

Ženski **samostan sv. Arnira u Splitu** je bio ženski rimokatolički samostan u Splitu. Osnovao je 1069. godine nadbiskup Lovro († 1099.) blizu sjevernog zida Dioklecijanove palače, na mjestu predromaničke crkve *Sv. Benedikta* (*Sv. Eufemije*). Prve sestre benediktinke bile su Katena, kasnije predstojnica samostana, njena sestra Stana te Ana, Agapis, Vera i druge. Samostan je ubrzo postao utočište splitskih plemkinja i drugih odličnica.
Prvo je bio posvećen sv. Benediktu. Budući da je sv. Arnir koji je bio splitski nadbiskup pokopan u crkvi sv. Benedikta, samostan se počeo općenito nazivati njegovim imenom.

Godine 1076. predstojnica samostana Marija dobila je od hrvatskog kralja Zvonimira († 1089.) posjed Pustinu u Lažanima, koji im je 1089. potvrdio i kralj Stjepan II. (1089.-1091.). S vremenom samostan je zadobio niz posjeda darovnicama građana i klera. Godine 1166. papa Aleksandar III. primio je samostan zajedno sa svim dobrima pod zaštitu sv. Petra i svoju. U 14. stoljeću u ženski benediktinski samostan povukla se Jelena, kći bosanskog bana Vuka i udovica Vuka Hranića. Tamo je 20. ožujka 1337. godine i umrla. Godine 1444. izgradio je majstor Juraj Dalmatinac kapelu bl. Arnira, koja je sačuvana do danas. Opatijski prostor bio je opasan renesansnim zidinama nad kojima je u 18. stoljeću bio podignut zvonik, koji je, uz kapelu sv. Arnira, jedini sačuvani dio nekadašnjeg samostanskog kompleksa.

Samostan je ukinut u vrijeme francuske uprave nad Dalmacijom, 1807./1808. godine, a još 1806. od njega su napravili vojnu bolnicu. Redovnice su se tad iselile te otišle u Zadar u samostan Sv. Marije, a sa sobom su ponijele samostanski arhiv. Crkva je bila skoro potpuno sačuvana sve do 1888. godine kada je izgorjela u požaru. Prema tlocrtnim ostacima i sačuvanim nacrtima razvidno je da se radilo o troapsidnoj trobrodnoj bazilici s upisanim transeptom. Porušen je 1945. osim zvonika i kapele.

## Izvori

## Literatura
* *[[Joško Belamarić|Belamarić, Joško]], Obala, Kulturno-povijesni vodič obale Splitsko-dalmatinske županije, Splitsko-dalmatinska županija, Upravni odjel za pomorstvo i turizam, Split, 2010.*
* *[[Tomislav Marasović|Marasović, Tomislav]], Split u starohrvatsko doba, [[Muzej hrvatskih arheoloških spomenika]] - Split, Split, 1996.*
* *[[Grga Novak|Novak, Grga]], Povijest Splita I, [[Čakavski sabor]], Split, 1978.*

## Vanjske veze
* Benediktinski samostan sv. Eufemije
Stivideni

**Stivideni** je bio hrvatski satirični country-rock sastav iz Splita. 

Stivideni su na Splitskoj televiziji imali svoju emisiju *Stividenska posla*.

Stivideni su osnovani 1994. godine. Uglavnom su svirali satirični country-rock i parodizirane obrade starih hitova. Ostvarili su nekoliko uspješnica: *Idemo na Bačvice*, *Ići mići*, *Papadžo*, *Stipe, Stipe*, *Ja sam seljak, a živim u gradu*, *Krolj škojića*, *Svu tvoju ljubav*, *Kellmendi bojziz*, *Tvornički puknut*.

## Diskografija
* *Po mojim stopama*, Croatia Records, 1997.
* *Čudo*, Orfej, 1999.
* *Stividenska posla*, Millennium Records, 2001.
* EP uživo (na *Evala Splite*, Croatia Records, 2000.)

## Izvori
* Stewe Wolfman Band
Arheološki muzej u Splitu

**Arheološki muzej u Splitu**, najstariji je muzej u Hrvatskoj, osnovan 1820. godine. Prvotna zgrada muzeja stajala je uz istočne zidine Dioklecijanove palače. Današnja zgrada muzeja građena je 1912.-1914. Od 1878. godine Muzej izdaje prvi arheološki časopis, koji pod nazivom *[[Vjesnik za arheologiju i historiju dalmatinsku]]* (tal. *Bullettino di archeologia e storia dalmata*), izlazi do danas.

Muzej čuva oko 150 000 arheoloških spomenika i artefakata od čega je jedan dio prezentiran putem stalnog postava. Muzej posjeduje vrijednu zbirku arheoloških predmeta iz prethistorije, iz doba grčke kolonizacije Jadrana, rimskog i starokršćansko razdoblja te ranog srednjeg vijeka.

Muzej provodi sustavna arheološka istraživanja na lokalitetima u Saloni i Issi, te posjeduje priručnu zbirku i lokalitet Salona kao i priručnu zbirku Issa u zgradi Gospine Batarije i istoimeni lokalitet u gradu Visu.

Od 1884. godine dugogodišnji ravnatelj muzeja bio je don Frane Bulić.

## Izvori

## Literatura
* *Belamarić, Joško, Obala, Kulturno-povijesni vodič Splitsko-dalmatinske županije, Splitsko-dalmatinska županija, Upravni odjel za pomorstvo i turizam, Split, 2010.*

## Vanjske veze

* Arheološki muzej u Splitu - arheologija.hr
Galerija umjetnina Split

**Galerija umjetnina** osnovana je 1931. godine, a odnedavno je smještena u prostore *Stare bolnice* nedaleko od sjevernih zidina Dioklecijanove palače u Splitu.

Među stalnom postavom nalaze se slike i skulpture od 14. stoljeća do suvremenog doba. Osobito se ističu djela Andrije Alešija i Jurja Ćulinovića iz 15. st., Andrije Medulića iz 16. st., Mateja Pončuna i Federika Benkovića iz stoljeća te slike mletačkih majstora gotike, renesanse i baroka. Također, galerija izlaže i vrijedne ikone iz razdoblja 15.-19. stoljeće. Najbrojnija su djela značajnih hrvatskih umjetnika Bukovca, Deškovića, Joba, Medovića, Meštrovića i Vidovića.

## Izvori

## Vanjske veze

* Službene stranice Galerije umjetnina
Vojna luka Lora

**Vojna luka [[Lora]]** je luka posebne namjene u Splitu, sjedište Hrvatske ratne mornarice i jedine Pomorske baze u Hrvatskoj. Vojna pomorska baza Lora nalazi se u neposrednoj blizini poljudskog stadiona, u sjevernom dijelu grada, s pogledom na Kaštelanski zaljev, a prostire se na 53 hektara. Akvatorij luke obuhvaća prostor 100 m od obale i lukobrana, a obuhvaća površinu od 23 hektara.  Izgrađena je za potrebe Jugoslavenske ratne mornarice.

U Lori se danas nalazi većina postrojbi HRM: Zapovjedništvo, Zapovjedna satnija, Flotila HRM (Zapovjedništvo flotile, Divizijun za površinska djelovanja, Divizijun za potporu, Protuminski divizijun, Odred rezidencijalnih brodova), Obalna straža Republike Hrvatske (Zapovjedništvo, 1. Divizijun), Bojna obalnog motrenja i obaviješćivanja, Učilište HRM "Petar Krešimir IV." U Lori se nalazi i Dom Hrvatske vojske u kojem se često organiziraju za javnost otvorene manifestacije - predstave, koncerti, skupovi, pa čak i sajmovi, a sportskim terenima se za treninge i nastupe koriste nogometaši NK "Krilnik". Prostorima u Lori privremeno se za predavanja koristi i Filozofski fakultet Sveučilišta u Splitu.

## Izvori
Translacijska istraživanja u biomedicini

**Translacijska istraživanja u biomedicini** (TRIBE) je poslijediplomski sveučilišni doktorski studij Medicinskog fakulteta u Splitu. TRIBE je prvi doktorski studij na Sveučilištu u Splitu na kojem se studenti educiraju za znanstveno-istraživački rad u području Biomedicine i zdravstva, polje Temeljne medicinske znanosti. Kroz sve oblike nastave i vannastavne aktivnosti provlači se koncept translacijskih istraživanja. Temeljno načelo studija TRIBE je interdisciplinarnost i stoga se na studij mogu upisati studenti koji su prethodno završili studij iz područja biomedicine i zdravstva, društvenih, prirodnih i biotehničkih znanosti i pripadajućih znanstvenih polja. Završetkom studija studenti stječu akademski stupanj doktor znanosti (dr. sc.). Od studenata se od prvog dana studija očekuje intenzivan rad na istraživanju u okviru doktorskoga rada i stoga se upis na studij obavlja tek nakon dogovora o temi doktorske disertacije.

## Historija
Studij TRIBE osnovan je u akademskoj godini 2010/2011.

## Obvezni predmeti
Obvezni predmeti studija TRIBE su:
* Etika u istraživanjima
* Izrada plana istraživanja
* Komunikacijske i prezentacijske vještine
* Opća biostatistika
* Organizacija i sigurnost laboratorijskog rada
* Pisanje znanstvenih projekata
* Pisanje znanstvenog članka
* Poduzetništvo i transfer tehnologije
* Pokusne životinje i životinjski modeli
* Pretraživanje medicinskih informacija
* Procjena vrijednosti znanstvenog članka
* Uvod u znanstveni rad
* Vještine potrebne znanstveniku

## Izborni predmeti
Izborni predmeti studija TRIBE su:
* Avanture osjeta boli u mozgu
* Cochrane knjižnica i dokazi u medicini
* Dijagnostika genskih i kromosomskih poremećaja
* Genetička statistika i genomske baze podataka
* Gledanje nevidljivoga
* Kako napraviti vlastiti organ
* Metode izolacije bioaktivnih spojeva
* Metode molekularne i stanične biologije
* Plasticitet neurokemijskog fenotipa
* Razvoj spinalnih ganglija čovjeka
* Translacijska istraživanja slušanja i govora
* Zagonetka boli

## Generacije studenata
* Prva generacija: u akademskoj godini 2010/2011 upisano je 15 studenata
* Druga generacija: u akademskoj godini 2011/2012 upisano je 12 studenata
* Treća generacija: u akademskoj godini 2013/2014 upisano je 15 studenata

## Voditelji studija
Voditelj studija TRIBE je prof. dr. sc. Damir Sapunar, redoviti profesor i voditelj Laboratorija za istraživanje boli Medicinskog fakulteta u Splitu. Zamjenica voditelja studija TRIBE je prof. dr. sc. Livia Puljak, pročelnica Katedre za histologiju i embriologiju Medicinskog fakulteta u Splitu.
Tommy

**Tommy d.o.o.**, jedan od veodećih hrvatskih maloprodajnih trgovačkih lanaca sa sjedištem u Splitu. Kroz svoju maloprodajnu mrežu pokriva gotovo cijelu Dalmaciju, uključujući i otoke. Od 2006. prodajna mreža širi se izvan regionalnih okvira (Kvarner i Zagreb). Tommy zapošljava preko 2.400 radnika, trenutno broji 134 prodajna mjesta na području sedam županija (Dubrovačko-neretvanska, Splitsko-dalmatinska, Šibensko-kninska, Zadarska, Primorsko-goranska, Zagrebačka i grad Zagreb). Tvrtka je u vlasništvu domaćeg kapitala.

## Historija
* 1992. - utemeljeno trgovačko društvo Tommy d.o.o. u Splitu
* 2006. - prodajna mreža širi se izvan regionalnih okvira otvaranjem supermarketa u Novom Vinodolskom.
* 2007. - otvaranje prvog hipermarketa u Zagrebu, na Žitanjku, a potom su uslijedila otvorenja još četiri supermarketa na širem području Zagreba.

## Prodavaonice
Tommyjeve prodavaonice dijele se na *hipermarkete*, *supermarkete* i *markete* locirane na području Dalmacije, Novog Vinodolskog i šireg područja Zagreba, na više od 27.000&nbsp;km2 prodajnog prostora.

## Napomene

## Vanjske veze
* Službene stranice - TOMMY
Crkva Gospe od Zdravlja u Splitu

**Crkva i samostan Gospe od Zdravlja**, poznato marijansko svetište u Splitu. Današnja crkva sagrađena je u novije vrijeme i posvećena 1937. godine, a nalazi se na mjestu starije crkve iz 18. stoljeća. Smještena je sjevernoj strani Trga Gaje Bulata, istočno od zgrade HNK u Splitu.

## Historija
Barokna crkva Gospe od Zdravlja iz 18. stoljeća srušena je početkom 1930-ih, a na njenom je mjestu 1937. godine izgrađena nova crkva u modernističkom stilu, prema projektu arhitekta Lavoslava Horvata iz Zagreba. Nova crkva bila je veća od prethodne, a bila je širine 22 m, duga 36 i visoka 12,5 metara.

Od stare crkve sačuvan je barokni zvonik, a samostanska zgrada je proširena početkom 90-ih kada je izgrađena pinakoteka. Fresku Krista Kralja na zidu iza oltara izradio je 1959. godine hrvatski slikar Ivo Dulčić (1916-1975.).

## Napomene

## Vanjske veze

* Gospa od Zdravlja - franjevci-split.hr
* Gospa od Zdravlja - gripe.hr 
* Crkva Gospe od Zdravlja
Crkva sv. Duha u Splitu

**Crkva sv. Duha u Splitu**, srednjovjekovna crkva smještena u sjeverozapadnom dijelu povijesne gradske jezgre. Pripadala je većem građevinskom sklopu čiji se ostaci danas naziru. Doživjela je brojne arhitektonske preinake, naročito u doba gotike.

## Historija
Crkva je podignuta još u 11. stoljeću u predromaničkom stilu, na mjestu ranije jednobrodne crkvice s polukružnom apsidom. U crkvi su sačuvana dva reljefa iz razdoblja romanike koji prikazuju Isusa Krista. Jedan se nalazi na luneti dvorišnog portala, a drugi na zapadnom zidu crkve.

Do 1342. godine grad se proširio prema zapadu i svojim zidinama obuhvatio i područje crkve. Po imenu crkve nazvana je cijela gradska četvrt što govori o njenoj važnosti, a tu je imala sjedište jedna od najpoznatijih gradskih bratovština.

U 14. stoljeću crkva sv. Duha je temeljito pregrađena i proširena. Tako je brod crkve produžen u doba rane gotike prema istoku za 1,75 metara i sagrađena je nova četvrtasta apsida koju natkriva prelomljeni svod. Građevina je, također, dograđena i u visinu.

U crkvi se čuva i barokni pozlaćeni tabernakul nepoznatog umjetnika, a u njoj se nalazi i nadgrobni spomenik splitskog umjetnika Andrije Alešija (1425.-1505.).

## Napomene

## Literatura
* *Piplović, Stanko (2011.), Arhitektonski razvoj sakralnog sklopa sv. Duha u Splitu, Prostor, 1[41], 18.-29.*

## Venjske veze

* Barokni tabernakul iz splitske crkve sv. Duha
Sportske igre mladih

**Sportske igre mladih** su organizirana amaterska športska natjecanja za osnovce i srednjoškolce. Nastale su u Splitu 1996. godine. Održavaju se u Hrvatskoj i BIH, a u planu je širenje i na druge države.

To je najveći amaterski športski događaj u ovom dijelu Europe. Organiziraju se pod pokroviteljstvom Međunarodnog olimpijskog odbora i Svjetske nogometne federacije te počasnim pokroviteljstvom predsjednika RH, predsjednika Vlade RH te predsjednika Hrvatskog Sabora.

Igre podupiru mnoga poznata imena, koji su ambasadori igara kao što su: Sir Dave Richards (predsjednik FA Premier Lige), Goran Ivanišević, Slaven Bilić, Franz Beckenbauer, Lennart Johansson, David Beckham, Predrag Mijatović, Milan Bandić, Niko Kranjčar, Sven Göran Eriksson, Rade Šerbedžija, Juan Carlos Navarro, Zlatko Kranjčar i dr.

Učenici se natječu u raznim športovima kao što su: mali nogomet, rukomet, tenis, stolni tenis, šah, ulična košarka, badminton, odbojka, odbojka na pijesku i graničar. Prvo se održavaju gradska i županijska natjecanja, a finalna natjecanja su u Splitu. Sudjelovanje je besplatno. Slogan Sportskih igri mladih je: "Živimo život bez droge, jer droga oduzima život".

## Izvori
Tutti Frutti Band

**Tutti Frutti Band**, je bio jugoslavenski i hrvatski rock sastav osnovan sredinom 80-ih pod imenom **Tutti Frutti Balkan Band**. Dvije godine kasnije mijenjanju naziv u *Tutti Frutti Band*. Originalnu glazbenu postavu činili su Ivo Amulić (pjevač), Ivo Jagnjić (vodeća gitara), Zdravko Sunara (bubnjevi), Nenad Ninčević (ritam gitara), Davor Pastuović (bas gitara) i Miroslav Miše-Rovinjež (klavijature). Sastav je ostao poznat po hitu "Dalmacijo", pjesmi o regiji Dalmaciji koja je postala himna *[[HNK Hajduk Split|HNK Hajduka]]* i njegovih navijača.

## Članovi benda
* Ivo Amulić - pjevač (1986.-1991.)
* Marsell Benzon - pjevač (1991.-1994.)
* Alen Nižetić - pjevač (1994.-1996.)
* Tomislav Mrduljaš - gitara (1985.-1987.)
* Ivo Jagnjić - vodeća gitara
* Zdravko Sunara - bubnjevi
* Nenad Ninčević - ritam gitara
* Davor Pastuović - bas gitara
* Miroslav Miše - Rovinjež - klavijature

## Albumi
* 1986. - *Brzi vlak u nogama* (SUZY)
* 1987. - *Gore iznad oblaka* (PGP-RTB)
* 1988. - *Stvari lagane* (Jugoton)
* 1989. - *Krila leptira* (Jugoton)
* 1990. - *Opusti se i uživaj* (Jugoton)
* 1992. - *Vozio sam cijelu noć* (Croatia Records)
* 1996. - *Ruže i vino* (Croatia Records)
* 1997. - *Stvari lagane /kompilacija/* (Croatia Records)
* 2007. - *Zlatna kolekcija /kompilacija/* (Croatia Records)
* 2010. - *Pivo & Tequila* (Dancing Bear)

## Vanjske veze
* Tutti Frutti – Biografija
Trio Gušt

**Trio Gušt** je hrvatski glazbeni sastav iz grada Splita.

## O sastavu
Gušt na latinskom znači užitak. U Dalmaciji ta riječ ima širok spektar značenja, pa znači i piće i hrana i dobra glazba..., zapravo sve ono u čemu Dalmatinci i ostali uživaju, odnosno 
guštaju.

Trio svoje korijene ima u splitskom KUD-u Filip Dević u čijem su narodnom orkestru svirali Želimir Dundić (bliži rođak Alekse Dundića) i Rade Konstantinović. Želimir je svirao violinu i mandolinu, a Rade harmoniku. Uz gitarista Željka Cvitanovića osnovali su trio 1982. i počeli nastupati izvan KUD-a. Od 1983. nose ime "Trio Gušt". Gitaristi su se često mijenjali do 1989. kada im se pridružuje Gordan Šegvić koji postaje stalni član tria. Sva trojica su glazbeno školovani, a iskustvo su osim u KUD-ovim stjecali u raznim glazbenim sastavima, orkestru HNK-a...

Izvode glazbu iz Hrvatske i okolnih zemalja, što im je dodatna kvaliteta i posebnost. Majstori su scenskog nastupa. {citat}"Gušt svira sve vrste popularne glazbe, a njihova posebnost leži u činjenici što na dva načina interpetiraju glazbu. Prvi, električni, namijenjen je za izvođenje prvenstveno plesne glazbe, a drugi je onaj akustični, uživo. Njihova prepoznatljivost jest upravo živa svirka u kojoj do izražaja dolaze njihove zabavljačke sposobnosti, a time i neposredna komunikacija s publikom. Prilagodljivost različitim nastupima neovisno o prostoru i vrsti publike ostavila je itekako dubok trag na njihovom repertoaru."

Nastupili su na tridesetak festivala, gostovali diljem Europe, u Australiji, Sjevernoj i Južnoj Americi, Novom Zelandu, Singapuru, Japanu... Jedino u Africi nisu bili. Osim nastupa uživo nastupali su i na radijskim i TV postajama u Nizozemskoj, Belgiji i Njemačkoj.

Neki albumi su dostigli zlatno i platinasto izdanje.

## Članovi
* Želimir Dundić-Dundo - vokal, violina, mandolina
* Rade Konstantinović  - vokal, harmonika, klavijature
* Gordan Šegvić - vokal, gitare
;Bivši članovi
* Željko Cvitanović - gitara

## Diskografija

### Studijski albumi
* Fešta, 53 pjesme koje svi znamo (1995., Croatia Records)
* Tulum (1996.)
* Domjenak (1997.)
* Gdje me vode putevi (1998., Croatia Records) *autorski album*
* Trio Gušt (1999., Croatia Records)
* Dernek (1999., Croatia Records)
* Tarapana (2000., Croatia Records)
* Fajrunt (2001.)
* Sve najbolje (2002., Croatia Records) *autorski album*
* Gušti su gušti (2003.)
* Frka (2004.)
* Šušur (2007., Croatia Records)
* Festivalske kužine / Na šufitu mojih uspomena (2008.) *dvostruki autorski album*
* Gori duša gori tilo (2012.)
* Remixi *dva CD-a*

### Kompilacije
* Za merak i dušu (2009.)
* The best of (2010.)
* Veselica
* Starogradske

### Singlovi
* Šaka pepela (Splitski festival 2009.)
* Stara birtija (15 Etnofest Neum 2010.)

## Izvori
* http://www.crorec.hr/crorec.hr/izvodjac.php?OBJECT_ID=101798
* http://www.smboemi.com/showthread.php?1251-Trio-Gust-Diskografija
Sperantes

**Sperantes** je splitski sastav duhovne glazbe, koji djeluje pri samostanu sv. Frane na Obali, već duže od 40 god. 

Osnovan je na 1969. poticaj fra Gracijana Gašperova, s ciljem kvalitetnijeg rada s mladima. Voditelj je Anton Matijaca. Redovito pjevanjem animiraju nedjeljnu sv. misu u 10.30 u sv. Frani, te nastoje svake godine nastupiti na renomiranim festivalima duhovne glazbe.

Sperantes njeguje glazbeni izričaj duboko utemeljen na duhovnoj šansoni mediteranskog tipa. Stvarali su i glazbarili pod velikim glazbenim utjecajem poznatog talijanskog sastava Alleluia. Program im čini i gospel, američki country, soul, pop, rock, klasična glazba, tradicijski dalmatinski pučki i klapski napjevi. Za Sperantese je poznati hrvatski skladatelj Ljubo Stipišić početkom 1980-ih skladao i prilagodio djelo Misa dalmatina.

## Albumi
Objavili su četiri albuma i singl-CD:
* 1993.: Tvojim putem, album
* 1998.: Tebi u susret, album
* 2003.: Mariji, album
* 2005.: Dolina žutog cvijeta, singl-CD u povodu velike obljetnice 1700 godina mučeništva sv. Dujma 
* 2009.: Za sva vremena, album

## Članovi
Kroz ovaj sastav prošli su mnogi poznati glazbenici te osobe poznate iz neglazbenog područja. Ističu se prvi tenor klape Šibenik Rade Koštan, saborski zastupnik Anton Kovačev, operna pjevačica Marija Bubić–Jaman, maestro i dirigent Loris Voltolini, pjevačica Ivanka Luetić, Frano Jukić, Joško Popovac, maestro Joško Koludrović, Mislav Režić i drugi.

Današnji aktivni članovi su: Jure Nazlić, Valentina Jurić, Ivana Bilas, Joško Popovac, Tajana Petrić, Tonči Brković, Ivan Ljubović, Željko Katunarić, Marko Vučić i Anton Matijaca.

## Povezano
* Cro sacro

## Izvor
* VIS Sperantes glazbena skupina , Dani kršćanske kulture
* Sperantes
Bačvice

**Bačvice** su stambena četvrt i gradski kotar hrvatskog grada Splita, ali i ime plitke pješčane plaža odnosno uvale po kojoj je predio poznat.

Gradski kotar Bačvice smješten je između mora i Zvonimirove ulice, zatim omeđen Poljičkom cestom sa sjevera, Bušićevom ulicom, Zajčevom ulicom i Putem Trstenika sa istoka te gradskom lukom sa zapada.

Uvala Bačvice duga je 600 m od kojeg pješčani dio zauzima 180 m, a ostatak uvale čini betonirano šetalište. Plaža na Bačvicama je kultno piciginsko igralište na kojemu se svake godine održava Svjetsko prvenstvo u piciginu.

Tijekom proljeća 2009. gradsko poglavarstvo je odlučilo nasuti još malo materijala na ovu poznatu pješčanu plažu, što je zaustavljeno negodovanjem građana, ali šteta na plaži je već učinjena, prekrasan pijesak je uništen.
Firule

**Firule** su predio u gradu Splitu, Hrvatska. Sam predio Firule poznat je po bolnici koja je smještena na tom području, kao i po teniskom centru i terenima na kojima su odrasli najbolji hrvatski tenisači - Nikola Pilić, Željko Franulović, Goran Ivanišević, Mario Ančić i drugi.
Poznata pješčana plaža Firule, smještena je u istoimenoj uvali, duga je 240 m, s betonskim mulom koji više nije u upotrebi. Na plaži se godišnje održava prvenstvo glavometa, a poznata je i kao druga destinacija po važnosti Splitskih igrača picigina. Plaža je ljeti prepuna ljubitelja mora i kupanja, a zimi je omiljeno odredište manjeg broja stalnih kupača, koji u zavjetrini što je pruža uvala (relativno je dobro zaklonjena od bure) uživaju u zimskom suncu.

Duž cijele uvale je šetnica koja je i zimi prepuna šetača.
Prirodoslovni muzej i zoološki vrt grada Splita

**Prirodoslovni muzej i zoološki vrt grada [[Split]]a** se nalazi na brdu Marjanu. Površine je 0,65 hektara. 

Prirodoslovni muzej je osnovan 1924., a zoološki vrt 29. ožujka 1926. godine. 

Imao je oko 55 životinjskih vrsta. Ukupno je 450 jedinki. Sredinom ožujka 2014. zbog neprimjerenih uvjeta zoološki vrt je zatvoren. Medvjedi će biti udomljeni u Lici, a majmuni i ostale egzotične životinje u zoološkim vrtovima u Njemačkoj i drugdje u Europskoj uniji.

## Zanimljivosti
Splitski zoološki vrt je poznat i po tome što su u njemu životinje postizale rekorde u dugovječnosti, a najpoznatiji je aligator *Spavalo*, koji je doživio 68 godina. Rečena životinja bi bila osuđena na sigurnu smrt, da ga nije udomio maleni splitski zoološki vrt.

Splitski zoološki vrt je poznat i po tome što su se pojedine vrste, čak i u svjetskim okvirima mjereno, iznimno uspješno uspijevale razmnožavati u zatočeništvu, što je nerješiv problem brojnim poznatim zoološkim vrtovima u svijetu. Najpoznatiji primjer uspješnog razmnožavanja u zatočeništvu su splitski tigrovi.

## Izvori

## Vanjske veze

* Službena stranica
* O Prirodoslovnom muzeju
Dalmatinsko svemirsko ljeto

**Dalmatinsko Svemirsko Ljeto** je zajedinčki naziv za niz događaja i manifestacija vezanih uz astronomiju i svemirske znanosti koji će se odvijati u kolovozu 2007. u Splitu u okolici. Oni su objedinjeni nazivom "Dalmatinsko svemirsko ljeto 2007".

Projekt vodi mlada generacija hrvatskih svemirskih znanstvenika, okupljena oko Zavoda za fiziku na Sveučilištu u Splitu i Društva znanost.org.

Koordinator projekta je dr. Bojan Pečnik http://members.znanost.org/~bonnie/ , hrvatski astrofizičar sa instituta AIU Jena, Jena, Njemačka, a u projektu sudjeluju i mnogi drugi hrvatski astrofizičari i ostali znanstvenici (Dejan Vinković, Ana Bedalov, Željko Ivezić, Mario Jurić, Petar Mimica...)

Ovaj niz događanja dio je opsežnije inicijative naziva "Astrofizička inicijativa u Dalmaciji" (ApID ). ApID je opsežan program pokretanja astrofizičkog centra izvrsnosti u Dalmaciji.

Serijom aktivnosti vezanih na razne svemirske teme želi se javnosti predstaviti ApID projekt, koji objedinjuje nastavu svemirskih znanosti pri Zavodu za fiziku, vrhunske znanstveno-istraživačke projekte, te opsežne programe promocije znanosti u javnosti i školama.

Projekt uključuje slijedeća događanja:
* Škola astrobiologije projekta "Nebo na poklon"
* Svemir izbliza
* Modeliranje zvjezdanih sustava (međunarodni kongres astrofizičara)
* Ljudski boravak u svemiru (javni nastupi troje astronauta) (http://www.space-forum.org/ )
* 3. forum hrvatskih astronoma

U sklopu foruma "Ljudski boravak u svemiru", u Splitu gostuju 3 astronauta:
*  Gregory Olsen (3. od 5 "svemirskih turista")
*  Valerij Tokarev
*  Ed Lu

## Vanjske veze

* http://www.astrofizika.org
Gripe

**Gripe** su jedan od kotareva grada Splita, smješten sjeveroistočno od Dioklecijanove palače.

Značenje predjela Gripe (uzvisina koja se blago penje od prvotnog Grada) za Split uočeno je još u najstarijim vremenima grada. Pronalažena je antička ratna oprema, a u 17. stoljeću podignuta je i velika tvrđava Gripe, koju je izgradila Mletačka uprava grada zbog opasnosti od Turaka. Danas se unutar tvrđave nalazi Hrvatski pomorski muzej i Državni arhiv..

Širenjem Splita, Gripe - do tada prigradski dio sa poljima i vinogradima pomalo postaje dio grada. Između 1. svjetskog rata i 2. svjetskog rata - godine 1933. na tom predjelu izgrađen je i *Higijenski zavod*. Koncem 60-ih godina 20. stoljeća Gripe ubrzano mijenjaju svoj izgled. Grade se privatne kuće, zgrade i prometnice.

Uz Poljud, Gripe su poznate kao dio grada s vrlo intenzivnim športskim životom, jer se tamo nalaze mnogi športski objekti. Početkom 1970-ih godina gradi se prva zatvorena športska dvorana za potrebe košarke tj. tadašnjeg KK Jugoplastika, danas KK Split.

Jedno vrijeme na Gripama se nalazilo i igralište nogometnog kluba Nada, koje je krajem 70-ih zamijenila velika športska dvorana izgrađena za potrebe 8. mediteranskih igara.

Uz dvije spomenute postoji i još niz malih dvorana za druge dvoranske športove, kao i velika dvorana za boćanje.

U neposrednoj blizini nalazi se i golem poslovni centar, nekad uspješnog trgovačkog diva Koteks. U sredini - između dvorana i PC Koteks nalazi se lijep dječji park zvan "Gripi".

## Vanjske veze
* Gradski kotar Gripe  
* Karta Gripe
Festival mediteranskog filma Split

Međunarodni **festival mediteranskog filma Split (FMFS)** šestodnevna je smotra filmova s područja Mediterana koju splitska, ali i hrvatska publika, nema priliku vidjeti u redovnoj kino distribuciji.

Festival se održava zadnjeg tjedna svibnja u kinoteci *Zlatna vrata* tijekom dana, a u večernjim satima na otvorenome, u prekrasnom ambijentu ljetnog kina *Bačvice*, udaljenom svega nekoliko metara od mora.

Glavni natjecateljski program čine dugometražni i kratkometražni filmovi mediteranske regije. Žiri profesionalaca dodjeljuje nagradu *[[Udica festivala]]* najboljem filmu iz obje kategorije. Popratni program festivala sastoji se od tematske retrospektive, dječjeg programa, koncerata, zabave, izložbi te raznih predavanja.

## 1. FMFS

Prvi FMFS održao se od 27.-31. svibnja 2008. godine i posjetilo ga je više od 6000 filmofila, uz 30 domaćih i stranih gostiju, te više od 50 akreditiranih novinara.

"Udicu" prvog Festivala mediteranskog filma Split dobio je francuski film *"Skafander i leptir"* Juliana Schnabela.

Pobjednik kratkometražne konkurencije španjolski je film *"Nitbus"* u režiji Juanja Gimeneza, a posebno priznanje žirija dodijeljeno je alžirsko-francuskom filmu *"Žuta kuća"* Amora Hakkara.

## 2. FMFS

Drugi FMFS održao se od 25.-30. svibnja 2009. godine.

## 3. FMFS
Treći se FMFS održavao 24. - 30. svibnja 2010. godine. Prema odluci festivalskog žirija, u sastavu: Rosalind Galt, Hrvoje Turković i Brian Daniel Willems, pobjednik FMFSa 2010. u konkurenciji dugometražnog filma je *"Očnjak"* Giorgosa Lanthimosa, a najbolji kratkometražni film ovogodišnje konkurencije je *"Tulum"* redatelja Dalibora Matanića.

Filmovi su nagrađeni "Udicom", skulpturom čiji je autor Robert Jozić. Prvi put je predstavljen program *FilmInkubator*, u kojem su se održavale razne radionice i tečajevi.

Značajne su bile dječje radionice, pod vodstvom Tonija Mijača i Nere Miočić, koje su se održale u osnovnim školama "Blatine-Škrape" i "Lučac". Na radionicama su djeca snimila svoje filmove:
#škola "Blatine-Škrape" je snimila igrani film - komediju *"Veliko Otvaranje"*
#škola "Lučac je snimila dokumentarni film *"Kad su mama i tata bili ja"*

## Vanjske veze
* Službena stranica FMFS-a
Splitski gradski kotarevi

**Splitski gradski kotari** danas uključuju 27 administrativnih jedinica Grada Splita.

## Stare splitske četvrti
Stare splitske četvrti bile su: Grad, te predgrađa *([[varoš]]i)* koje su se dijelile na Veli Varoš, Dobri, Manuš i Lučac. Današnja službena podijela na gradske kotare u Splitu ne podudara se nužno s navedenim četvrtima.

### Grad
Najstariji dio Splita, Grad, nastao je u ranom srednjem vijeku, isprva u utvrđenoj rimskoj carskoj palači *(Stari grad)* koju je izgradio car Dioklecijan ''(Dioklecijanova palača)'', krajem 3. st., i po predaji utemeljili su ga izbjegli stanovnici obližnje Salone, uništene u 7. st.. Do kasnog srednjeg vijeka udvostručio je svoju površinu, širenjem prema zapadu *(Novi grad)*. Do početka 19. st. bio je okružen zidinama. Zbog vrijednosti i očuvanosti svoje baštine nalazi se na UNESCO-ovoj Listi svjetske baštine. Posebno se među njima ističe Dioklecijanova palača s katedralom Sv. Dujma te srednjovjekovne, romaničke i gotičke, građevne cjeline.

### Varoši
Počevši od srednjeg vijeka, uokolo Grada, tadašnjeg Splita, razvila su se njegova predgrađa *([[varoš]]i)*. Za razliku od *gospodskoga* Grada, nekad su bila nastanjena isključivo pučkim, težačkim i ribarskim stanovništvom. Ima ih četiri (od zapada prema istoku): Veli varoš, Dobri, Manuš i Lučac. Najveći i najstariji među njima je Veli varoš. Po veličini, slijedili su ga Lučac, Dobri te najmanji, Manuš. Sastojali su se od uskih *[[kaleta]]* te *dvora*, s uglavnom skromnim kamenim kućama, a te su jedinstvene, osebujne cjeline još i danas dobrim dijelom očuvane.

Od 19. st. na njih se, posebice na Gradu najbliži dio Velog varoša (Varoša), širi reprezentativna urbana gradnja, kao i gradnja vila u njihovim vanjskim dijelovima te prema daljem prostoru splitskog poluotoka, gdje se nastanjuju imućniji Splićani, napuštajući tijesne gradske dijelove. U 1. pol. 20. st. širenjem Splita na osnovu modernih urbanističkih zasada objedinjeni su svi navedeni dijelovi grada i omogućeno je njegovo daljnje širenje.

## Suvremeni kotari

## Reference

## Vanjske veze
;Ostali projekti
Muzej grada Splita

**Muzej grada Splita** je kulturna institucija koja se od početka druge polovice 20. stoljeća nalazi u prostoru gotičko-renesansne palače Papalić. Muzejska zbirka redstavlja kulturnu povijest Splita od srednjeg vijeka do 20. stoljeća kulturno-povijesnom i umjetničkom građom koja prikazuje grad u razdoblju autonomne komune (13. - 14. st.), mletačke uprave (15. i 16. st.), te politički, ekonomski, socijalni, kulturno-umjetnički i urbanistički razvoj Splita u kronološkom slijedu.

## Historija
Počeci muzejske djelatnosti u Splitu vežu se uz zbirku kamenih ulomaka koju je, u osvitu 16. stoljeća, Dmine Papalić zajedno s Markom Marulićem sakupio u porušenoj Saloni i dopremio u svoju palaču, te ugradio u njezino dvorište, gdje se danas nalazi Muzej grada Splita. Popisavši ugrađene spomenike, Marulić toj cjelini daje ime "Papalićeva zbirka".

Osnivanje Muzeja grada Splita vezano je uz *Gradsku biblioteku* (danas Sveučilišnu knjižnicu) utemeljenu 1911. godine. Statut Biblioteke odobrilo je općinsko vijeće 1915. godine, a u njegovu drugom članku se određuje: "s Gradskom bibliotekom spojen je i Gradski muzej kao posebni odsjek ali pod istom upravom". Bilioteka je bila smještena u palači Bernardi, u kojoj se 1925. godine osposobljavaju dvije sobe za Muzej grada.

Muzejsko odjeljenje odvaja se 1945. godine od *Gradske biblioteke* i osamostaljuje pod imenom "Muzej grada u osnutku", a 1946. godine otvara javnosti u šest soba palače Bernardi, da bi 1948. godine dobio ime Muzej grada Splita.

Godine 1950., u jednom dijelu Papalićeve palače, priređena je velika izložba posvećena 500. obljetnici rođenja Marka Marulića. Po završetku izložbe taj se prostor trajno ustupa Muzeju grada za njegov smještaj.

Palača obitelji Papalić, spomenik nulte kategorije, sagrađena u razdoblju gotike i renesanse, djelo je škole Jurja Dalmatinca. U tom se prostoru muzej otvorio javnosti 1952. godine djelomičnim stalnim postavom. Skučen u sustanarstvu, u spomeničkoj građevini u kojoj se odvijala povijest grada, Muzej djeluje do 1983. godine, kada započinje program generalne sanacije i proširenja. Obnovljen, Muzej se otvorio javnosti 22. listopada 1992. godine, prvi put s cjelovitim stalnim postavom cjelokupne povijesti grada.

Novi muzeološki program stalnoga postava, s otprilike 360 izložaka od ukupno 4600 predmeta, najsuvremenijim sredstvima predočuje model gradskog muzeja, te ima važnu funkciju u promociji kulturnog identiteta Splita. Muzejske zbirke profiliraju se od 1950. godine godišnjim otkupima i darovnicama. Muzej posjeduje i vrijedan arhiv, te značajan bibliotečni fond.

## Djelatnost
Javna ustanova za istraživanje, sakupljanje, čuvanje, stručnu zaštitu, znanstvenu obradu i prezentiranje kulturne baštine grada Splita.

## Zbirke
* Zbirka grafika
* Zbirka muzikalija
* Fototeka, dijateka i diskoteka
* Zbirka keramike i porculana
* Zbirka rara
* Zbirka slika
* Zbirka tiskane građe
* Videoteka
* Zbirka igračaka
* Zbirka skulptura
* Zbirka plakata
* Zbirka namještaja
* Zbirka lapida
* Zbirka oružja
* Zbirka pečatnjaka
* Zbirka odlikovanja
* Zbirka stakla

## Izvor
* Muzej grada Splita
* Mrežne stranice Muzeja grada Splita